પરમાત્મા સિવાય અન્યનો વિચાર એ વૈચારિક અપરાધ છે
સોમવાર, નવેમ્બર 19 2018, 11:05 Hrs(IST)
નવગુજરાત સમય > જૈનાચાર્ય પદ્મસાગરસૂરિજી(જીવન દર્શન)
ઇચ્છા અને તૃષ્ણાથી કંઇ જ નહીં મળે, તેનાથી તો માત્ર કર્મબંધન જ મળે.
જ્યારે આપણા મનમાં એવી દૃઢતા આવી જાય કે મને પરમાત્મા સિવાય જગતમાં બીજું કંઇપણ જોઇતું નથી ત્યારે જગતની બધી જ વસ્તુઓ તમારા ચરણોમાં આવીને પડશે. પરંતુ આપણામાં એ વિશ્વાસ છે? એક મોટો ઝવેરી હતો પરંતુ ઘરેથી નીકળે ત્યારે પરમેશ્વરને સ્મરણ કરીને જાય. તે ખૂબ જ પ્રામાણિક વ્યક્તિ હતો. ક્યારેય કોઇ ખોટી માન્યતા નહીં કે ખોટો વિશ્વાસ નહીં. આજે તો જીવન જ અંધશ્રદ્ધા પર ચાલી રહ્યું છે. રસ્તામાં કંઇક મળી ગયું તો નમસ્કાર. નમસ્કાર ઉત્તમ અંગ છે, પરંતુ તે ક્યાં નમે તેનાં ઉપર વિચાર કરો. જ્યાં પરમાત્મા તીર્થંકર હોય, જેનું દરરોજ આપને સ્મરણ રહે તેમને વંદન-નમસ્કાર કરો. .
હું એ પણ જાણું છું કે તમારું મન ક્યાં-ક્યાં ભટકે છે? મનને તો દુરાચારી બનાવી રાખ્યું છે. મનનાં વિચારથી આત્માનું રક્ષણ કરવાનું છે. જે મન પરમાત્માને સમર્પિત કરી દીધું હોય તે મનમાં અન્યનું સ્મરણ કે બીજાને યાદ કરવા તે વૈચારિક અપરાધ છે..
તમે તમારા જીવનમાં અંદર જુઓ. ક્યાં-ક્યાં જાય છે. જે પરમાત્મા તીર્થંકરની કૃપાથી નથી મળ્યું અથવા તો પૂર્ણ પરમેશ્વરની કૃપાથી જે નથી મળ્યું તો પછી જગતમાં કોઇની તાકાત નથી કે તે મને મેળવી આપે. અરિહંત પ્રભુની કૃપાથી જ આત્માનું સંપૂર્ણ હિત સંભવ છે. અનન્તસિદ્ધ જ્યાં ઉપસ્થિત હોય, જેનું આપણે પ્રાત:કાળમાં સ્મરણ કરીએ છીએ, જે પરમ ઉપકારી છે. જેનાં સ્મરણથી કલ્યાણ થાય છે, તેને ભૂલીને જગતને યાદ કરીએ તો બધું વ્યર્થ છે. .
હું ફરીથી કહું છું. તમે વિશ્વાસ કરો. હું કોઇ વિશ્વાસની અંદર ખલેલ પહોંચાડવા માગતો નથી કે કોઇની શ્રદ્ધા પર ઠેસ પહોંચાડવા માગતો નથી પરંતુ માંગવું જ હોય તો પરમ પિતા પરમેશ્વર પાસે માગો..
ભગવાને આધ્યાત્મિક ભાષામાં કહ્યું છે કે ઇચ્છા અને તૃષ્ણાથી કંઇ જ નહીં મળે, તેનાથી તો માત્ર કર્મબંધન જ મળશે. આકાશની સમાન તમારી ઇચ્છાઓ અને તૃષ્ણાઓ પણ અનંત છે. તેમાં ક્યારેય પૂર્ણતા આવી શકશે નહીં, કેમકે ઇચ્છાઓ ક્યારેય તૃપ્ત થઇ શકશે નહીં. આજદિન સુધી જગતમાં એકપણ વ્યક્તિ એવો નથી કે જે પોતાના જીવનમાં ઇચ્છાઓને પૂર્ણ કરીને મર્યો હોય. અપૂર્ણ અને અધૂરી ઇચ્છાઓ લઇને જ આપણે સંસારમાંથી જઇએ છીએ. .
આ માટે સર્વપ્રથમ આવશ્યકતા છે કે આપણે આપણી અંદર સમ્યક્‌દર્શનનાં પથ ઉપર અગ્રેસર બનીને પરમ સત્યનું વરણ કરીએ. જેનાથી મોક્ષનો માર્ગ પ્રશસ્ત બની શકે અને આપણાં સમસ્ત દુ:ખોમાંથી મુક્તિ મળી શકે. પરંતુ સમસ્યા ખૂબ જ પ્રબળરૂપ ધારણ ત્યારે કરી દે છે જ્યારે આપણું ચિત્ત વિચલિત થઇ જાય છે. તે અશાંતિની સ્થિતિમાં પરમાત્માની કલ્પના કરવી જ નિરર્થક છે..
મોટાભાગનાં લોકો જગતને પ્રાપ્ત કરવા માટે જગતપતિ પરમેશ્વરની ઉપેક્ષા કરે છે. પહેલી શરત એ છે કે આપણા મનમાં વિશ્વાસ અને શ્રદ્ધા હોવી જોઇએ. પ્રારબ્ધ વગર જગતમાં કોઇ આપનાર નથી. કોઇપણ દેવતા તમને કંઇપણ આપી શકશે નહીં. પછી ભલે તમે જિંદગીભર ભટક્યા કરો..